19.12.2022
EL
Επίσημη Εφημερίδα της Ευρωπαϊκής Ένωσης
L 323/99
ΑΠΟΦΑΣΗ (ΕΕ) 2022/2494 ΤΗΣ ΕΠΙΤΡΟΠΗΣ της 9ης Δεκεμβρίου 2022 σχετικά με την έγκριση του αιτήματος που υπέβαλε η Λιθουανία για την αναθεώρηση των στόχων επιδόσεών της για την τρίτη περίοδο αναφοράς [κοινοποιηθείσα υπό τον αριθμό C(2022) 8985] (Το κείμενο στη λιθουανική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ.
549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού («κανονισμός-πλαίσιο») (1), και ιδίως το άρθρο 11 παράγραφος 3 στοιχείο γ),
Έχοντας υπόψη τον εκτελεστικό κανονισμό (ΕΕ) 2019/317 της Επιτροπής, της 11ης Φεβρουαρίου 2019, σχετικά με την καθιέρωση μηχανισμού επιδόσεων και συστήματος χρέωσης τελών στον Ενιαίο Ευρωπαϊκό Ουρανό και με την κατάργηση των εκτελεστικών κανονισμών (ΕΕ) αριθ.
390/2013 και (ΕΕ) αριθ.
391/2013 (2), και ιδίως το άρθρο 18 παράγραφος 1,
Εκτιμώντας τα ακόλουθα:
ΓΕΝΙΚΕΣ ΠΑΡΑΤΗΡΗΣΕΙΣ
(1)
Σύμφωνα με το άρθρο 11 του κανονισμού (ΕΚ) αριθ.
549/2004, πρέπει να θεσπιστεί σύστημα επιδόσεων των υπηρεσιών αεροναυτιλίας (στο εξής: ANS), συμπεριλαμβανομένων εθνικών σχεδίων επιδόσεων που καθορίζουν δεσμευτικούς στόχους επιδόσεων σύμφωνους με τους στόχους σε κλίμακα Ένωσης που έχει εγκρίνει η Επιτροπή για την οικεία περίοδο αναφοράς.
Οι λεπτομερείς κανόνες σχετικά με τα εν λόγω σχέδια επιδόσεων καθορίζονται στον εκτελεστικό κανονισμό (ΕΕ) 2019/317.
Σύμφωνα με το άρθρο 11 παράγραφος 3 στοιχείο γ) του κανονισμού (ΕΚ) αριθ.
549/2004, η Επιτροπή αξιολογεί τους στόχους επιδόσεων που έχουν καθοριστεί από τα κράτη μέλη για λόγους συνοχής με τους αντίστοιχους στόχους επιδόσεων σε κλίμακα Ένωσης.
(2)
Στις 13 Απριλίου 2022 η Επιτροπή εξέδωσε την απόφαση (ΕΕ) 2022/769 (3), στην οποία κατέληγε στο συμπέρασμα ότι οι στόχοι επιδόσεων που περιλαμβάνονται στο προσχέδιο του σχεδίου επιδόσεων για την τρίτη περίοδο αναφοράς που υπέβαλε η Δημοκρατία της Λιθουανίας (στο εξής: Λιθουανία) συνάδουν με τους στόχους επιδόσεων σε κλίμακα Ένωσης.
Με βάση την απόφαση (ΕΕ) 2022/769, η Λιθουανία ενέκρινε επίσημα το οικείο σχέδιο επιδόσεων για την τρίτη περίοδο αναφοράς σύμφωνα με το άρθρο 16 στοιχείο α) του εκτελεστικού κανονισμού (ΕΕ) 2019/317.
(3)
Στις 26 Αυγούστου 2022 η Λιθουανία υπέβαλε στην Επιτροπή αίτημα για την αναθεώρηση των οικείων στόχων επιδόσεων χωρητικότητας και οικονομικής αποδοτικότητας κατά τη διαδρομή για τα ημερολογιακά έτη 2022, 2023 και 2024, με βάση το άρθρο 18 παράγραφος 1 στοιχείο α) σημείο ii) του εκτελεστικού κανονισμού (ΕΕ) 2019/317.
(1) ΕΕ L 96 της 31.3.2004, σ. 1.
(2) ΕΕ L 56 της 25.2.2019, σ. 1.
(3) Απόφαση (ΕΕ) 2022/769 της Επιτροπής, της 13ης Απριλίου 2022, σχετικά με τη συνοχή των στόχων επιδόσεων περιλαμβανόμενων στο προσχέδιο του σχεδίου επιδόσεων που υποβλήθηκε από τη Λιθουανία σύμφωνα με τον κανονισμό (ΕΚ) αριθ.
549/2004 του Ευρωπαϊκού Κοινοβουλίου και του Συμβουλίου με τους στόχους επιδόσεων σε κλίμακα Ένωσης για την τρίτη περίοδο αναφοράς (ΕΕ L 139 της 18.5.2022, σ.
116.)